钦定古今图书集成/理学汇编/学行典/第198卷 > 丘统
## 钦定古今图书集成/理学汇编/学行典/第198卷 > 丘统

按《宁波府志》：“丘统，字继充，甫数岁，生母黄氏为嫡母
所逐，转适他所。人或诏以故，辄欷歔不禁。年十五，父
卒，事嫡母甚笃。母病剧，嫡兄经、弟纶俱客京师，统独
侍汤药惟谨，衣不解带。母感其孝，与诀曰：‘我死，汝毋
忘若母’。统泣承之。时黄氏他适已二十年，杳不可迹。
一夕，梦神告之曰：‘君之母盖在台州’，因之台遍觅不”
可得。已而知在仙居，复之仙居，觅之又不可得。转而
之缙云苍岭下，又之玉碧川，果遇焉。盖其母初适包
氏，再适李、吴二氏，至是为陈翁妇矣。遂迎母及翁归，
为筑别室奉之。翁死，请母入己室，率妻子晨夕馈食，
怡怡如也。性笃友爱，其兄与弟尝粟入仕籍。至析产时，众议量算其赀统曰：“苟若是，何言乎一体者哉？”卒
不许。嘉靖辛卯，邑令赵民顺疏二事于朝，命旌为孝
子，表宅里焉。